
Gyűlölni könnyebb, falhoz állítva 
lényét szegezni rá fegyverül. 
Kiverni a fogát minden pillanatnak, 
látni a patáját, s hogy férges volt belül. 

Fájni könnyebb, bámulni fákat, 
az ágak ujjakká szilárdult agónia: 
kővé vált mozdulat, elindult egyszer, 
de célba nem volt hova jutnia. 

Könnyebb a harag, a méreg 
legalább jól átmelegít belül, 
hátán eljutsz a szerdán is túlra, 
s mindent felemészt, amíg kiürül. 

Könnyebb belátni azt, hogy 'soha', 
azt mondani 'úgyse', meg 'nem is', 
mint vályúba gyöngyöt, szart az asztalra 
rakni a szót, hogy szeretted is. 

Könnyebb használni annyi közhelyt, 
amennyi szükséges, hogy ebből kikerülj, 
mint letenni fegyvert, s ott maradni 
azzal, ami van pőrén és egyedül. 

